Сайт «Спутнік і Пагром» закрываецца, пра гэта афіцыйна абвесціла ягоная каманда.

Гэта рэсурс, чыя ідэалогія балансавала на мяжы крайняга расійскага імперыялізму і неанацызму.

Аўтары прапагандавалі ідэю «Вялікай Расіі», адмаўляючы ў праве на існаванне асобным народам, што мяжуюць з сучаснай Расіяй.

Напачатку 2017 года сайт быў заблакаваны ў Беларусі пасля экспертызы на наяўнасць экстрэмізму ў тэкстах, яшчэ раней ягоны сталы аўтар «па Беларусі» Кірыл Авяр'янаў быў пазбаўлены беларускага грамадзянства і атрымаў забарону на ўезд у краіну.

Тыповая вокладка «СіП».

Нечакана летась «Спутнік і Пагром» быў заблакаваны і ў Расіі пасля патрабаванняў Казахстана, праз што аўдыторыя сайта рэзка знізілася. А амерыканскія адміністратары разліковай сістэмы, праз якую «СіП» атрымліваў ахвяраванні, адключылі яе.

Такім чынам, сайт стаў яшчэ менш акупляльным і ненаведвальным.

Рэдактары абяцаюць у далейшым стварыць пляцоўку для палітычных абмеркаванняў «без гэбістаў і яўрэістаў, якія лезуць у дыялог».

У сваім развітальным лісце кіраўнікі сайта ставяць сабе ў заслугу тое, што яны заахвоцілі ехаць на «курорты Данбаса» прынамсі 300 сваіх чытачоў.

АЯ

Хочаш падзяліцца важнай інфармацыяй ананімна і канфідэнцыйна? Пішы ў наш Тэлеграм